Coligny-moordsaak: Twee vra borgtogBetogers buite die Coligny-landdroshof tydens die beskuldigdes se vorige verskyning (28 April 2017). Foto: Verskaf Pieter Doorewaard en Phillip Schutte, die twee mans wat beskuldig word van die moord op ŉ 16- jarige seun, se aansoek om borgtog is vandag in die Coligny-landdroshof aangehoor. Frank Lesenyego, die streekswoordvoerder van die Nasionale Vervolgingsgesag (NVG), het aan Maroela Media gesê die saak is uitgestel tot Woensdag. Intussen het 150 inwoners van die dorp ŉ petisie geteken wat vra dat die klag van moord teen Doorewaard en Schutte teruggetrek word. Pieter Karsten (48), Doorewaard en Schutte se werkgewer wat tydens die hofverrigtinge getuig het, het gesê hy het mense persoonlik genader om die petisie te teken. Hy het aangevoer dat die gewelddadige betoging in Coligny nie as gevolg van die dood van Matlhomola Jonas Mosweu (16) plaasgevind het nie, maar as gevolg van swak dienslewering. Talle inwoners van die Tlhabologang-nedersetting het buite die hof betoog dat Doorewaard en Schutte se aansoek van die hand gewys moet word. Die mans het na bewering twee seuns betrap waar hulle sonneblomme uit boere se landerye gesteel het. Hulle het glo vir die seuns gesê om agter op hul bakkie te klim sodat die mans hulle polisiestasie toe kon neem. Een seun het weggehardloop en die ander seun, Matlhomola Jonas Mosweu, het agter op die bakkie geklim. Hy het glo egter van die bakkie afgespring toe die voertuig om ŉ draai spoed verminder het. Matlhomola het sy nek gebreek en is op 20 April dood. Sy pa, Sakkie Dingake, het vroeër gesê die familie het eers Sondag van Matlhomola se dood uitgevind. Hulle het die heeltyd gedink hy kuier by vriende op ŉ plaas in Putfontein. Dingake het ontken dat sy seun sonneblomme sou steel. Lees alle vorige berigte oor Coligny op Maroela Media.